WORLD ควัก 127.53 ลบ. ซื้อหุ้น “เอ็น ฮอสปิเทิล” เพิ่มดันสัดส่วนทะลุ50%
WORLD ควัก 127.53 ลบ. ซื้อหุ้น "เอ็น ฮอสปิเทิล" เพิ่มดันสัดส่วนทะลุ50%
WORLD ควัก 127.53 ลบ. ซื้อหุ้น "เอ็น ฮอสปิเทิล" เพิ่มดันสัดส่วนทะลุ50%
26 พ.ย. 2562

บริษัท เวิลด์ คอร์ปอเรชั่น จำกัด (มหาชน) หรือ WORLD แจ้งว่าการประชุมคณะกรรมการบริษัทในวันนี้ มีมติให้เข้าซื้อหุ้นสามัญ บริษัท เอ็น ฮอสปิเทิล จำกัด ซึ่งประกอบกิจการเกี่ยวกับสุขภาพ โรงพยาบาล เภสัชภัณฑ์ เครื่องมือทางการแพทย์ ฯลฯ เพิ่มอีกในสัดส่วน 16.67% คิดเป็นเงิน 127.53 ล้านบาท เมื่อรวมกับการเข้าซื้อหุ้นครั้งก่อนจำนวน 33.33% จะส่งผลให้บริษัทเข้าถือหุ้นในบริษัทดังกล่าวคิดเป็น 50% โดยเงินลงทุนดังกล่าวจะมาจากเงินทุนหมุนเวียนของบริษัท และจากการรับคืนเงินลงทุนจากบริษัทย่อยที่อยู่ระหว่างชำระบัญชี
บริษัท เอ็น ฮอสปิเทิล จำกัด เป็นเจ้าของที่ดินขนาด 10-2-99.6 ไร่ และอาคารขนาด 21,887 ตารางเมตร เป็นโรงพยาบาลขนาด 60 เตียง ตั้งอยู่ที่อำเภอสันทราย จังหวัดเชียงใหม่ โดยคาดว่าจะเปิดดำเนินการในปี 64 โดยมีมูลค่าของที่ดินและอาคาร ซึ่งประเมินโดยวิธีมูลค่าตลาด จำนวน 762.16 ล้านบาท
ทั้งนี้ บริษัทคาดว่าการเข้าลงทุนครั้งนี้ จะทำให้มีธุรกิจซึ่งมีรายได้และผลประกอบการต่อเนื่อง เป็นธุรกิจที่คุ้มค่าต่อการลงทุน อีกทั้งธุรกิจโรงพยาบาลนั้นเป็นธุรกิจที่สามารถเติบโตไปด้วยกันกับธุรกิจพัฒนาอสังหาริมทรัพย์ที่เป็นธุรกิจหลักของบริษัทได้ โดยบริษัทเชื่อว่าผลตอบแทนจากการลงทุน (IRR) อยู่ที่ระดับ 8.47% ต่อปี